Finanssikonserni Nordean logo ja Suomen lippu Helsingissä 19. maaliskuuta 2016. © LEHTIKUVA / TEEMU SALONEN

Siis ketä tässä uskoo, jos ei pankkeja.

Usko horjui tai ainakin väitteet hämmensivät, kun kuunteli ja luki Björn Wahlroosin johtaman Nordean ja OP-ryhmän miekkailua siitä, onko Panama-papereiden aiheuttama kohu vienyt Nordealta asiakkaita OP:n hyödyksi.

OP-ryhmän pääjohtaja Reijo Karhinen kertoi OP:n osavuosikatsauksen lehdistötilaisuudessa, että kolmen viime viikon aikana pankki on saanut 50 prosenttia enemmän asiakkaita kuin normaalisti vastaavassa ajassa.

Ja Panama-papereiden aiheuttama kohu on selkeä syy asiakasmäärän lisääntymiseen.

Nordean Suomen maajohtaja Ari Kaperi puolestaan sanoi Ylelle, että pankki on kohun vuoksi menettänyt ”yksittäisiä asiakkuuksia”.

Siis vain yksittäisiä hiekanjyviä isosta hiekkalaatikosta. Pohjoismaisella pankkikonsernilla nimittäin on yhteensä noin 11 miljoonaa asiakasta. Suomalaiselle OP-ryhmän 180 osuuspankille hiekkaa puolestaan kantaa yhteensä 4,3 miljoonaa asiakasta.

Mutta näistä hiekanjyvistä näyttäisivät pankkien jättimäiset tulokset kuitenkin ainakin osittain muodostuvan.

OP-ryhmän alkuvuoden tulos ennen veroja oli 284 miljoonaa, siis aika paljon, vaikka edellisvuoden vastaavaan ajankohtaan nähden miinusta tuli yli 11 prosenttia.

Nordean tulos ennen luottotappioita oli 1 117 miljoonaan euroa, siis ”aika paljon”, vaikka tulos laski 27 prosenttia.

Molemmat pankit perustelivat miinusmerkkisiä tuloksiaan ”rahoitusmarkkinoiden epävakaudella tai levottomuudella”, negatiivisilla koroilla ja muutenkin ikävillä asioilla, kuten heikolla talouskasvulla ja kiristyvällä sääntelyllä.

Nyt kuitenkin kävi niin, että Nordean Panama-kytkökset satoivat ainakin hetkellisesti OP:een laariin.

Kuinka merkittävä asiakaskato Nordeassa on ollut, selvinnee ehkä seuraavassa tulosjulkistuksessa, sillä Panama-kohu alkoi nyt julkistetun tuloskauden jälkeen.